Diari Oficial de la Generalitat Valenciana


Sumari del DOGV 6298, del 28-06-2010 (2010/7360)

DECRET 101/2010, de 25 de juny, del Consell, pel qual es concedeix la Creu d'Honor de l'Orde de Jaume I el Conqueridor a Zubin Mehta.
-------------------------------------------------------------------------------------------------------------------------------------

### Dades del document

Número de DOGV
:   6298

Data del DOGV
:   28-06-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/7360


Data del document
:   25-06-2010

Organisme emissor
:   Presidència de la Generalitat

Tipus de document
:   Decret

Descriptors 

:   * distinció honorífica

DECRET 101/2010, de 25 de juny, del Consell, pel qual es concedeix la Creu d'Honor de l'Orde de Jaume I el Conqueridor a Zubin Mehta. [2010/7360]  
Pel Decret 12/2008, d'1 de febrer, del Consell, es va constituir l'Orde de Jaume I el Conqueridor per a distingir aquelles persones físiques o jurídiques que, pels seus mèrits, s'hagen destacat en els àmbits cultural, professional, econòmic, cívic o social, o pels seus servicis al desenvolupament i progrés de la Comunitat Valenciana, a la recuperació i dignificació de la seua cultura, identitat i símbols, i a la difusió dels valors autòctons del poble valencià.  
En l'article 4 s'estableix que la Creu d'Honor de l'orde podrà ser concedida a persones físiques que no hagen nascut a la Comunitat Valenciana o que, en el moment de la concessió, no tinguen la condició política de valencià.  
Zubin Mehta, nascut a Bombai en 1936, és un dels directors d'orquestra més internacionals dels últims temps. Des que decidira estudiar música a Viena, i debutara com a director a la ciutat esmentada en 1958, la seua carrera ha estat caracteritzada per haver dirigit les orquestres de major prestigi del món d'una forma brillant i poderosa en l'escena.  
Així, ha sigut director musical de l'Orquestra Simfònica de Mont-real, de la Filharmònica de Los Angeles, de la de Nova York, així com de la d'Israel. A Europa ha sigut també director musical de l'Òpera Estatal de Baviera a Munic, de l'Orquestra del Maggio Musicale Fiorentino i de l'Orquestra del Teatre de l'Òpera de Roma.  
Zubin Mehta és president del Festival del Mediterrani del Palau de les Arts Reina Sofía, lloc des del qual ha estretit llaços amb la Comunitat Valenciana, i ens ha correspost amb la seua amistat i transmés la seua passió per la música i l'òpera.  
Si bé molts han sigut els seus èxits com a director d'orquestra, això no oculta la seua senzillesa, la seua gran humanitat i la seua implicació per la pau i defensa dels desfavorits. Els exemples més patents d'això han sigut la interpretació del Rèquiem de Mozart, al juny de 1994, a Sarajevo; la direcció de la Simfonia número 2 Resurrecció, de Mahler, en les proximitats del camp de concentració de Buchenwald a l'agost de 1999, i la intervenció, junt amb l'Orquestra Estatal de Baviera, en el concert que va tindre lloc a Madràs, el 26 de desembre de 2005, en ocasió del primer aniversari del tsunami de l'oceà Índic.  
Per això, com a reconeixement a la labor desenvolupada a favor de la cultura, en general, i de la música en particular, a proposta del president de la Generalitat i amb la deliberació prèvia del Consell, en la reunió del dia 25 de juny de 2010,  
DECRETE  
Article únic   
Concedir a Zubin Mehta la Creu d'Honor de l'Orde de Jaume I el Conqueridor.  
DISPOSICIÓ FINAL  
Única. Efectes  
Els efectes del present decret es retrotrauen al dia 21 de juny de 2010.  
València, 25 de juny de 2010  
El president de la Generalitat,  
FRANCISCO CAMPS ORTIZ